วิตกเฟดลดคิวอีฉุดหุ้นร่วง-น้ำมันลงเล็กน้อย
ดัชนีดาวโจนส์ตลาดหุ้นนิวยอร์กปิดร่วงลง114.89 จุดที่ 14,909.60 จุดวิตกเศรษฐกิจสหรัฐ,เฟดลดคิวอี ด้านราคาน้ำมันลดลงเล็กน้อย
29 ต.ค. 2565

ดัชนีดาวโจนส์ตลาดหุ้นนิวยอร์กปิดร่วงลง114.89 จุดที่ 14,909.60 จุดวิตกเศรษฐกิจสหรัฐ,เฟดลดคิวอี ด้านราคาน้ำมันลดลงเล็กน้อย 
ดัชนีเฉลี่ยอุตสาหกรรมดาวโจนส์ร่วงลงปิดวันทำการล่าสุดที่ 14,909.60 จุด ร่วงลง 114.89 จุด หรือ -0.76% ดัชนี S&amp;P500 ปิดที่ 1,606.28 จุด ลดลง 6.92 จุด หรือ -0.43% ดัชนี NASDAQ ปิดที่ 3,403.25 จุด เพิ่มขึ้น 1.38 จุด หรือ +0.04%
ตลาดหุ้นนิวยอร์กได้รับแรงกดดันจากข้อมูลเศรษฐกิจที่ผันผวนของสหรัฐ โดยรอยเตอร์/มหาวิทยาลัยมิชิแกนรายงานว่า ดัชนีความเชื่อมั่นผู้บริโภคของสหรัฐเดือนมิ.ย.ยืนอยู่ที่ระดับ 84.1 ซึ่งน้อยกว่าเดือนพ.ค.และน้อยกว่าที่นักวิเคราะห์คาดว่าจะอยู่ที่ 83
นอกจากนี้ ตลาดยังได้รับแรงกดดันหลังจากนายเจเรมี สเตน เจ้าหน้าที่ระดับสูงของเฟดกล่าวว่า เฟดอาจจะลดขนาดโครงการซื้อพันธบัตร หรือมาตรการ QE ในการประชุมเดือนก.ย. ขณะที่นายจอห์น วิลเลียม ประธานเฟดสาขาซานฟรานซิสโกได้ออกมาสนับสนุนการปรับลดขนาด QE เช่นกัน
ด้าน ราคาน้ำมันลงเล็กน้อย จากการขายทำกำไรก่อนหน้าวันหยุดสุดสัปดาห์สัญญาล่วงหน้าน้ำมันดิบชนิดไลต์สวีตครูดของสหรัฐ งวดส่งมอบเดือนส.ค. ลดลง 49 เซนต์ ปิดที่ 96.56 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 66 เซนต์ ปิดที่ 102.16 ดอลลาร์ต่อบาร์เรล